N3 weer oop ná ongeluk waarin drie sterf‘n Foto van die toneel. Foto: Verskaf aan Maroela Media Die N3-snelweg, buite Harrismith in die Vrystaat, is omstreeks 13:40 weer vir verkeer oopgestel, nadat ŉ ongeluk vyf ure tevore die lewens van drie mense, waaronder twee kinders, geëis het. Die N3-tolkonsessie het gesê die snelweg, in die rigting van Durban waar die botsing plaasgevind het, is 13:43 weer oopgemaak. Motoriste is aangeraai om versigtig te wees, aangesien daar steeds ŉ verkeersknoop in die omgewing is. Intussen het Athlenda Mathe, woordvoerder van Netcare 911, bevestig drie mense, ŉ volwassene en twee kinders, is in die ongeluk dood. Aldrie was insittendes in die motor. “Die vragmotor se bestuurder kon daarin slaag om uit die vragmotor te spring voordat die hele kajuit aan die brand geslaan het,” het sy gesê. ŉ Ooggetuie het aan JacarandaFM News gesê die vragmotor, wat in die rigting van Johannesburg gery het, het naby Montrose aan die brand geslaan terwyl dit beweeg het. Die vragmotor het in aankomende verkeer inbeweeg en trompop teen die motor gebots, waarna albei voertuie in ligte laaie was. Maroela Media het vroeër berig ŉ gedeelte van die snelweg was heeltemal vir verkeer gesluit in albei rigtings. Verkeer is deur die dorpie Swinburne herlei. Klik hier vir foto’s van die ongeluk. Die Vrystaatse polisie ondersoek ŉ saak van strafbare manslag.